Ons almal is bekend met die woorde van Jesus Christus uit Matt. 7 wat stel dat 'n mens wat waarlik tot geloof in God gekom het se dade, sy optrede, van hierdie saligmakende geloof sal getuig. Hy spreek Homself uit teen die valse profete wat voorgee om gelowig te wees terwyl hul dade van ongelowigheid spreek! "Maar pas op vir die valse profete wat in skaapsklere na julle kom en van binne roofsugtige wolwe is." (Matt. 7:15). Ons vergeet myns insiens heeltemal te maklik dat dieselfde reël vir die woorde van gelowiges geld. Ons doen dalk baie moeite in ons strewe om vrug te dra deur ons optrede en dade wat by die bekering pas.
Maar ons vergeet dalk ewe maklik om met dieselfde ywer woorde voort te bring wat by ons bekering pas. As ons dade die beeld van Christus in ons moet weerspieël, is ons woorde nie ook aan dieselfde standaard onderworpe nie?
Jakobus het self geweet hoe moeilik dit is om nie in woorde te struikel nie. Hy stel selfs dat 'n man wat sy tong kan beheer sy hele liggaam in toom kan hou. "…As iemand in woorde nie struikel nie, is hy 'n volmaakte man, in staat om ook die hele liggaam in toom te hou." (Jak. 3:2). Alhoewel die tong so 'n klein lid van die liggaam is, is dit uiters kragtig en bitter moeilik om te beheer. Daar is ook 'n ongewone groot krag in hierdie klein lid van die liggaam. Dit is enersyds 'n groot krag tot onderrigting, opbouing van ander, genesing en vertroosting asook tot eer en lof van God. Dit is ongelukkig andersyds ook 'n kragtige lid wat kan laster, afbreek, smaad, beskimp, beskinder en wonde en seer aan ander toebring en sodoende God diep kan bedroef.
Ek en u het as gelowiges genoeg stof tot nadenke. Ek glo dat nie een van ons wat hierdie boodskap aanhoor al 'n volmaakte man is wat in staat is om sy tong in toom te hou nie. Kom ons spits onsself daarop toe voor die Aangesig van God om nie verder ons tong aan te wend tot vertering en verwoesting nie. Maar kom ons gebruik dit eerder om behoorlike offers van eer aan dank aan Hom toe te bring. "Laat ons dan gedurig deur Hom aan God 'n lofoffer bring, dit is die vrug van die lippe wat sy Naam bely." (Heb. 13:15).